ΕΛΛΗΝΙΚΗ ΔΗΜΟΚΡΑΤΙΑ **Αγία Παρασκευή 22-12-2015**



ΝΟΜΟΣ ΑΤΤΙΚΗΣ **Α.Π.: 44237**

ΔΗΜΟΣ ΑΓΙΑΣ ΠΑΡΑΣΚΕΥΗΣ

**ΔΙΕΥΘΥΝΣΗ ΤΕΧΝΙΚΩΝ ΥΠΗΡΕΣΙΩΝ**

**ΓΡΑΦΕΙΟ ΑΝΤΙΔΗΜΑΡΧΟΥ ΤΕΧΝΙΚΩΝ ΥΠΗΡΕΣΙΩΝ**

Πληροφορίες: κ. Ελισ. Πετσατώδη

Τηλ: 2132004533

Φαξ.: 2132004513

E-mail: e.petsatodi@agiaparaskevi.gr

**ΟΡΘΗ ΕΠΑΝΑΛΗΨΗ**

**ΠΡΟΣ** τον Πρόεδρο του Δημοτικού Συμβουλίου

κ. Γεράσιμο Βλάχο

**ΘΕΜΑ**: Συζήτηση και λήψη απόφασης για την αναστολή χορήγησης εγκρίσεων

εγκατάστασης σταθμών βάσης κεραιών κινητής τηλεφωνίας.

Έχοντας υπόψη:

α) τις αποφάσεις του Δημοτικού Συμβουλίου του Δήμου Αγίας Παρασκευής με αριθμούς 118 και 279 του 2015,

β) την από 14-12-2015 επιστολή της Δ/σης Ραδιοφάσματος και Δορυφορικών Επικοινωνιών/ τμήμα Γ’ της Γενικής Δ/σης Τηλεπικοινωνιών & Ταχυδρομείων του Υπουργείου Υποδομών, Μεταφορών και Δικτύων προς την Υπηρεσία Δόμησης του Δήμου Αγίας Παρασκευής, με αριθμό πρωτοκόλλου στον Δήμο 1257/22-12-2015,

γ) το συνημμένο στην ανωτέρω επιστολή προσχέδιο – κείμενο εργασίας Εκδ.2015-10-26\_Ver.16-3 για την κοινή υπουργική απόφαση με θέμα: «Ρύθμιση διαδικασιών και εφαρμογής του Συστήματος Ηλεκτρονικής Υποβολής Αιτήσεων (ΣΗΛΥΑ) χορήγησης αδειών κατασκευών κεραιών και σχετικών θεμάτων»,

δ) το συνημμένο στην ανωτέρω επιστολή προσχέδιο – κείμενο εργασίας Εκδ.2015-10-26\_Ver.17 για την κοινή υπουργική απόφαση με θέμα: «Καθορισμός δικαιολογητικών για έγκριση τοποθέτησης των κατασκευών κεραιών και συναφών εγκαταστάσεων από τις αρμόδιες πολεοδομικές υπηρεσίες».

ε) την αναφερόμενη στα δύο προσχέδια σχετική νομοθεσία,

και επειδή:

α) τα όρια ασφαλούς έκθεσης που ισχύουν στη χώρα μας θεωρούνται από πολλούς ερευνητές ως υπερβολικά υψηλά, αφού αυτά θεσπίστηκαν λαμβάνοντας υπόψη μόνο μία κατηγορία βιολογικών επιπτώσεων (θερμικές επιπτώσεις), όταν πολλές έρευνες (στατιστικές και εργαστηριακές) αναδεικνύουν και άλλες κατηγορίες επιπτώσεων από τις οποίες δεν προστατεύουν τα όρια αυτά.

β) τα όρια αυτά που ισχύουν στη χώρα μας πρέπει να μειωθούν δραστικά καθώς και να ληφθούν μέτρα επανασχεδιασμού του δικτύου κεραιών κινητής τηλεφωνίας ώστε να επιτευχθεί η ελάχιστη δυνατή έκθεση του κοινού σε ηλεκτρομαγνητική ακτινοβολία.

γ) Οι διαδικασίες για την απομάκρυνση κεραιών που λειτουργούν καταφανώς παράνομα είναι εξαιρετικά χρονοβόρα καθώς οι αρμόδιες υπηρεσίες έχουν αντικειμενικά ελλιπή ή καθόλου δυνατότητα να απομακρύνουν τις παράνομες κεραίες.

δ) Οι έλεγχοι για τυχόν υπερβάσεις των ορίων ασφαλούς έκθεσης (μετά την εγκατάσταση της κεραίας) είναι σπάνιοι.

ε) Οι διαδικασίες για την επιβολή ποινών σε περιπτώσεις παραβάσεων είναι πολύ αργές και οι ποινές που επιβάλλονται ήσσονος σημασίας και επίπτωσης.

Ο Δήμος μας με στόχο την διασφάλιση της δημόσιας υγείας των κατοίκων και των εργαζομένων στα διοικητικά όρια του Δήμου μας, και ιδιαίτερα των ευπαθών και ευαίσθητων ομάδων του πληθυσμού, όπως τα νήπια, τα βρέφη, οι κωφοί και οι ασθενείς με εμφυτεύματα, που επηρεάζονται από την ηλεκτρομαγνητική ακτινοβολία, η Δημοτική Αρχή έχει ήδη προβεί στη σύσταση διεπιστημονικής επιτροπής ανάλυσης και αξιολόγησης της υφισταμένης κατάστασης και της κατανομής των Σταθμών Βάσης Κινητής Τηλεφωνίας στον Δήμο Αγ. Παρασκευής με σκοπό τη σύνταξη πρότασης για την ορθολογική χωροταξική κατανομή και καθορισμού του ελάχιστου απαιτούμενου αριθμού Σταθμών Βάσης Κινητής Τηλεφωνίας στα διοικητικά όρια του Δήμου, ως περιοχής πιλοτικής εφαρμογής.

Καθώς βρίσκεται σε εξέλιξη διαβούλευση με τους εμπλεκόμενους φορείς για την υπογραφή Κοινής Υπουργικής Απόφασης με θέμα: «Ρύθμιση διαδικασιών και εφαρμογής του Συστήματος Ηλεκτρονικής Υποβολής Αιτήσεων (ΣΗΛΥΑ) χορήγησης αδειών κατασκευών κεραιών και σχετικών θεμάτων» και «Καθορισμός δικαιολογητικών για έγκριση τοποθέτησης των κατασκευών κεραιών και συναφών εγκαταστάσεων από τις αρμόδιες πολεοδομικές υπηρεσίες», **με σαφή κατεύθυνση αυστηρότερης διαδικασίας** ως προς τον έλεγχο των Υπηρεσιών Δόμησης για τη χορήγηση των πολεοδομικών εγκρίσεων (π.χ. προδιαγραφές σχεδίων και μελετών βάσει του νομικού πλαισίου που διέπει την έκδοση Αδειών Δόμησης) και με δεδομένο ότι θα επαναληφθεί συνάντηση στο Υπουργείο Υποδομών, Μεταφορών και Δικτύων στα τέλη Ιανουαρίου του 2016 στην οποία θα παρέμβει ο Δήμος Αγίας Παρασκευής καταθέτοντας προτάσεις για τη **δημιουργία πλαισίου δικαιολογητικών βάσει της ευρωπαϊκής εμπειρίας** (π.χ. γνωμοδότηση δημοτικής αρχής), παρακαλούμε για τη **λήψη απόφασης, με ισχύ από τη λήψη της, για την τρίμηνη αναστολή χορήγησης εγκρίσεων εγκατάστασης Σταθμών Βάσης Κινητής Τηλεφωνίας και συναφών εγκαταστάσεων από τις αρμόδιες πολεοδομικές υπηρεσίες**.

**Η ΑΝΤΙΔΗΜΑΡΧΟΣ ΤΕΧΝΙΚΩΝ ΥΠΗΡΕΣΙΩΝ**

**ΕΛΙΣΑΒΕΤ ΠΕΤΣΑΤΩΔΗ**